ປັກກິ່ງແລະມະນິລາ ຂັດແຍ້ງກັນຄັ້ງໃໝ່ ກ່ຽວກັບເຂດທະເລຈີນໃຕ້
ການຂັດແຍ້ງກັນເລີ່ມຂຶ້ນ ໃນວັນອັງຄານວານນີ້ ເວລາຟີລິບປີນກ່າວວ່າ ຕົນຈະເຊີນນັກລົງທຶນຕ່າງປະເທດ ເຂົ້າຮ່ວມສໍາຫລວດນໍ້າມັນ ໃນເຂດທະເລຈີນໃຕ້.
ຂະນະນີ້ກໍາລັງເກີດມີຂໍ້ຂັດແຍ້ງກັນອີກບັ້ນໃໝ່ລະຫວ່າງຈີນແລະຟິລິບປິນ ກ່ຽວກັບການ ສໍາຫລວດນໍ້າມັນຢູ່ໃນເຂດທະເລຈີນໃຕ້ ໂດຍທີ່ທັງສອງຝ່າຍບໍ່ມີທ່າທີວ່າຈະຍອມລົງໃຫ້ ກັນແລະກັນ ກໍລະນີພິພາດດັ່ງກ່າວ ໄດ້ເລິ່ມຂຶ້ນໃນຕົ້ນອາທິດນີ້ເວລາທ່ານ Jose Almendras ລັດຖະ ມົນຕີກະຊວງພະລັງງານຟິລິບປິນໄດ້ປະກາດວ່າ ພວກນັກລົງທຶນຈາກຕ່າງປະເທດຈະຖືກ ເຊີນເຂົ້າຮ່ວມໃນການສໍາຫລວດນໍ້າມັນແລະແກັສທໍາມະຊາດຢູ່ໃຕ້ສອງເຂດພື້ນທະເລ ກໍ້າ ຕາເວັນຕົກສຽງ ເໜືອຂອງເກາະ Palawan ຊຶ່ງເປັນເຂດທີ່ມະນິລາເລິ່ມເອີ້ນວ່າເຂດທະ ເລຟີລິບປິນຕາເວັນຕົກນັ້ນ ທ່ານ ຮົງ ເລ ໂຄສົກກະຊວງຕ່າງປະເທດຂອງຈີນປະນາມແຜນການດັ່ງກ່າວ ໃນການ ຖະແຫຼງຂ່າວທີ່ນະຄອນຫລວງປັກກິ່ງ ເມື່ອວັນອັງຄານວານນີ້ ໂດຍກ່າວວ່າ ບໍລິເວນໃຕ້ ພື້ນທະເລດັ່ງກ່າວທີ່ຈິງແລ້ວມັນເປັນຂອງຈີນ ແລະກ່າວຕໍ່ໄປວ່າ ລັດຖະບານ ແລະບໍລິສັດ ຂອງປະເທດໃດກໍຕາມ ທີ່ເຂົ້າພົວພັນໃນການສໍາຫລວດນໍ້າມັນ ຫລືແກັສທໍາມະຊາດໃນອາ ນາເຂດທະເລຂອງຈີນ ໂດຍບໍ່ມີໜັງສືອະນຸຍາດຈາກຈີນນັ້ນ ຖືວ່າເປັນການປະຕິບັດທີ່ຜິດ ກົດໝາຍ ແນວໃດກໍດີ ປາກົດວ່າທາງກຸງມະນິລາໄດ້ຕັດສິນໃຈເດີນໜ້າຕໍ່ໄປ ອົງການຂ່າວເອພີ ໄດ້ ອ້າງເອົາຄໍາເວົ້າຂອງທ່ານ Albert del Rosario ລັດຖະມົນຕີຕ່າງປະເທດຟິລິບປິນທີ່ກ່າວ ເມື່ອວັນພຸດມື້ນີ້ ເນັ້ນຢໍ້າເຖິງການຕັດສິນໃຈຂອງປະເທດຂອງທ່ານ ເພື່ອອະນຸມັດການສໍາ ຫລວດທີ່ວ່ານີ້ ລັດຖະມົນຕີກະຊວງຕ່າງປະເທດຟິລິບປິນຢືນຢັນວ່າ ເຂດທີ່ເກີດບັນຫາຂັດ ແຍ້ງແມ່ນນອນຢູ່ພາຍໃນດິນແດນຂອງຟິລິບປິນຢ່າງຖືກຕ້ອງອີງຕາມສົນທິສັນຍາວ່າດ້ວຍ ກົດໝາຍເຂດທະເລຂອງອົງການສະຫະປະຊາຊາດນັ້ນ